text: Kvinde brændt ihjel i Horsens
  29 december 2016 kl. 21.12
  En 79-årig kvinde i Horsens er torsdag aften brændt ihjel lige udenfor sin lejlighed på Borgmestervej i Horsens.
  Torsdag aften døde en 79-årig kvinde ved en brand på Borgmestervej i Horsens. Politiet fik en anmeldelse om hændelsen kl. 19.50, og var fremme på stedet i løbet af meget kort tid, men da var det for sent. 
  - Vi havde en indsatsleder på stedet allerede efter tre minutter, men der var ikke noget, vi kunne gøre, fortæller vagtchef ved Sydøstjyllands Politi Jørn Lindhart til TV SYD.
  KLIK og se mere tv på localeyes.dk
  Hvordan der opstod ild i kvindens lejlighed ved politiet endnu ikke, men ilden fik tag i kvinden selv. Hun bankede på døren i nabolejligheden, hvor en mand åbnede, og fandt kvinden stående med ild i tøjet. 
  - Han forsøgte at slukke ilden, men kvinden faldt om i trappeopgangen og døde, fortæller vagtchef Jørn Lindhardt.
  Kvindens pårørende er underrettet.
  Kl. 22.30 afholder politiet et ligsyn på stedet. De mistænker ikke en forbrydelse, men ligsynet skal om muligt hjælpe politiet med en forklaring på, hvordan den tragiske ulykke kunne ske.
  